Prins Harry, Meghan se dokumentêr vir Netflix bekend | Netwerk24
Prins Harry, Meghan se dokumentêr vir Netflix bekend
07 April 2021 14:50
Heart of Invictus is die eerste dokumentêre reeks wat deur prins Harry en sy vrou, Meghan, se produksiehuis vir Netflix vervaardig sal word.
Luidens 'n verklaring sal Archewell Productions die reeks in samewerking met The Invictus Games Foundation vervaardig.
Netflix het ook die nuus op Twitter gedeel.
Harry het die Invictus-spele in 2014 vir weermaglede en -veterane gestig wie se lewe onherroeplik deur 'n besering of siekte verander is.
Heart of Invictus vertel die verhaal van atlete wat hulle in die aanloop tot die volgende spele in Den Haag, Nederland, voorberei. Dit vind weens die Covid-19-pandemie eers volgende jaar plaas.
Arlene Prinsloo het in September berig die egpaar het 'n eksklusiewe veeljarige produksie-ooreenkoms met Netflix gesluit.
Orlando von Einsiedel behartig Heart of Invictus se regie en Joanna Natasegara is die vervaardiger. Hulle het voorheen saamgewerk aan die dokumentêr The White Helmets wat 'n Oscar gewen het.
Prins Harry se troue met die Amerikaanse aktrise Meghan Markle sal die Britse ekonomie 'n hupstoot gee.Foto: Getty Images
Harry is 'n uitvoerende vervaardiger van die reeks en verskyn self daarin.
Hy sê in 'n verklaring die reeks sal mense oor die wêreld heen 'n blik bied op hierdie deelnemers se bemoedigende verhale.
"Ek is opgewonde oor die pad vorentoe en trots op die Invictus-gemeenskap wat ander voortdurend inspireer en 'n voorbeeld van genesing, potensiaal en diensbaarheid is." – SkyNews, CNN, People en The Guardian.